Det Informationsvidenskabelige Akademi

Tiltrædelsesforelæsning

Jens-Erik Mai, Professor

Torsdag den 13. sept. 2012

**Den gode klassifikation**

Resume

Klassifikation privilegerer og giver nogle begreber, perspektiver, erfaringer, synspunkter og spørgsmål mere fremtrædende plads end andre og marginaliserer dermed bestemte begreber og synspunkter. Derfor er det uundgåeligt, at enhver klassifikation er uretfærdig overfor i alt fald nogle af de dimensioner, der er klassificerede. De sidste par årtiers forskning inden for informations- og vidensorganisation har fokuseret på det konceptuelle fundament for feltet, men har undladt at skabe en solid etisk teori om klassifikation, der kan håndtere de uretfærdigheder, som klassifikationer uundgåeligt skaber.

Indtil for nylig var klassifikation mere eller mindre bygget på en position beslægtet med naiv realisme – man opfattede klassifikation som en værdineutral afspejling af, hvordan tingene faktisk var. Nyere forskning har repositioneret mainstream informations- og vidensorganisation teori og tilpasset den til tidssvarende socialt-orienterede teorier om mening, information og aktiviteter. Et af formålene med dette har været at forankre en "relativistisk" forståelse af klassifikation og argumentere for, at klassifikation kun kan udvikles, evalueres og bedømmes ud fra sociale og kulturelle sammenhænge.

Forelæsningen skitserer nogle af de udfordringer, klassifikationsforskningen har mødt og argumenterer for, at klassifikation ikke alene kan forankres i ontologiske og erkendelsesteoretiske spørgsmål, men samtidig bør forankres i moralfilosofi. Pointen er, at det ikke er nok at vide, hvad der klassificeres (ontologisk), eller vide hvad vi ved om det, der klassificeres (erkendelsesteoretisk), men at man også bør tænke over, hvad det vil sige at skabe gode, retfærdige klassifikationer.